
                РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ

Днес, 08 април 2014г., състав на специализираното звено на  Инспектората към Висшия съдебен съвет, определен по реда на чл. 60в, ал. 3 от Закона за съдебната власт (ЗСВ): 

                                           ИНСПЕКТОР:  …
                                           ЕКСПЕРТ: …
                                           ЕКСПЕРТ: …
С докладчик експерт …, състави настоящия констативен протокол за резултатите от проверка по заявление вх. рег. № РС-14-98 от 25.02.2014г. по описа на Инспектората към Висшия съдебен съвет (ИВСС), от …, ЕГН: …, живущ в гр…..
Заявителят твърди, че е нарушено правото му на разглеждане и решаване в разумен срок на НОХД № …/2012г. по описа на Районен съд-Добрич  и претендира да му бъде определено обезщетение в размер на 10 000 лева. Към заявлението е приложена декларация по чл. 60б, ал. 2 от ЗСВ, подписана лично от заявителя. 

С писмо изх. № РС-14-98/26.02.2014г. бе изискано НОХД № …/2012г. по описа на Районен съд-Добрич,  окомплектовано с всички материали по него. Делото  постъпи в ИВСС на 12.03.2014г.

Проверяващият състав на  ИВСС, след като проучи заявлението и материалите по НОХД № …/2012г. по описа на Районен съд-Добрич,  намира за установено следното:

По допустимостта на заявлението:

Заявлението е подадено на 20.02.2014г. по пощата, от … в качеството му на страна – подсъдим в проверяваното наказателно производство,  правоимащо лице по смисъла на чл. 60а, ал.2, т.1 от ЗСВ.  

Делото е приключило с присъда от 09.01.2014г.г., влязла в законна сила на 25.01.2014г.,  следователно,  спазен е срокът от шест месеца по чл. 60а, ал. 4 от ЗСВ.  

Заявлението подлежи на разглеждане .

По движение на производството:

І. Досъдебно производство /ДП/

          През месец февруари 2000г. … пуснал обяви в националните ежедневници в.„24 часа” и в.”Труд”, в които посочил, че набира кандидати за работа като пастири в Австралия. Като адрес за кореспонденция посочил пощенска кутия № 39 в Централна поща – гр.Добрич. На обявите се отзовали голям брой лица от цялата страна, които изпращали до пощенската кутия писма, в които посочвали имената и адресите си. На посочения от кандидатите адрес подсъдимият … изпращал писмо – информационен бюлетин /рекламен формуляр/, съдържащо указания за попълване на документи и условията, на които трябвало да отговаря всеки кандидат. Съгласно условията в писмото, предстояло да се подпише трудов договор за една година. За да получат необходимите документи, било необходимо кандидатите да заплатят сумата от 50 лева в съответната поща при получаване на документите, т.е. чрез наложен платеж. След като подсъдимият П. не изпълнил поетите от него ангажименти по осигуряване на работа на лицата, кандидатствали за това  и заплатили в съответната пощенска станция сумата от 50 лева, срещу същия били подадени жалби в поделенията на МВР в цялата страна.
          След подаден сигнал от пострадали лица  в РП-Добрич, е образувана преписка  № …/2000г., по която органите на МВР са извършили проверка. 
          На 24.07.2000г. материалите от проверката са постъпили в Районна прокуратура-Добрич с мнение за образуване на досъдебно производство срещу … от с.Коларци по чл.210, ал.1, т.5 от НК. 
           Към тези материали е приобщено и обяснение по случая /3 л./, дадено от … на 28.06.2000г.
           На 28.06.2000г., в рамките на предварителната проверка, е съставен протокол за доброволно предаване на книжа от … на дознател при РДВР-Добрич. … е предал кореспонденцията си с пострадалите лица  -  писма и отрязъци от пощенски записи.      
           Досъдебно производство – дознание  № …/2000г. по описа на Първо РПУ-Добрич, е образувано на 26.07.2000г. с постановление на … -зам.районен прокурор при Районна прокуратура - Добрич /ДРП/, срещу … от с. Коларци, общ. Тервел, за  това, че през месец февруари 2000г. в гр.Добрич с цел да набави за себе си или за другиго имотна облага възбудил и поддържал у 404 граждани на Р България заблуждение и с това им причинил имотна вреда  в размер на 20 200 лв., представляваща голям размер -  престъпление по чл. 210, ал. 1, т. 5 във вр. с чл. 209, ал. 1 от НК. С цитираното постановление е разпоредено … и част от измамените граждани да бъдат разпитани пред съдия.
           В периода м.август–м.ноември 2000г. /на 08.08.2000г.; 09.08.2000г.; 10.08.200г.; 11.08.2000г.; 14.08.2000г.; 15.08.2000г.; 16.08.2000г.; 17.08.2000г.; 18.08.2000г.; 21.08.2000г.; 22.08.2000г.; 23.08.2000г.; 24.08.2000г.; 25.08.2000г.; 28.08.2000г.; 29.08.2000г.; 30.08.2000г.; 02.09.2000г.; 25.09.2000г.; 05.10.2000г.; 10.11.2000г./ са проведени  разпити на широк кръг свидетели, включително и по делегация, от градовете: Шумен, Благоевград, Габрово, Севлиево, Стара Загора, Сливен, Бургас, Разград, Кубрат, Плевен, Никопол, Горни Дъбник, Долни Дъбник, Белене, Гулянци,  Ловеч, Свиленград, Хасково, Смолян, Пазарджик, Ямбол, Кърджали, Пловдив, Варна, Провадия, Монтана, Видин, Русе, Лом, Силистра, Кюстендил, и от много други места.
           На 10.08.2000г. разследващият орган е изискал информация от редакциите на вестниците „24 часа” и „Труд”  за публикуваните  в тези ежедневници обяви за  работа в Австралия.

           На 10.08.2000г. разследващият орган е изискал информация и документи  от „Български пощи” ЕАД за изясняване на обстоятелствата по делото.

           На 31.08.2000г. началникът на РЗ”Полиция” при РДВР-Добрич е изпратил на началника на РПУ-Тервел писмо с приложена призовка, която да бъде връчена на … във връзка с воденото срещу него досъдебно производство № …/2000г. На 19.09.2000г.  е изпратено второ писмо с идентично съдържание.

           На 05.09.2000г. разследващият орган е направил искане до РП-Добрич за продължаване срока на разследване, като е посочил, че до момента, на основание чл.115 от НПК/отм./, е възложено извършването на действия по разследването – разпити на свидетели, на територията на 27 РДВР в страната. Всички свидетели на територията на РДВР – Добрич са били разпитани. Получен е отговор от „Български пощи”-гр.Добрич и от НБЦ-Интерпол-Австралия, че фирма „Хуманресурс” не съществува в Австралия и адресът, използван от П. при въвеждането в заблуждение на гражданите, също не съществува.
           С постановление от 07.09.2000г. на …, зам.районен прокурор на РП-Добрич, е продължен срокът за разследване по дознание № …/2000г.  по описа на „Икономическа полиция”-Добрич с още един месец.

           На 02.10.2000г. е върнат отрязък от призовка, връчена на 27.09.2000г. на лицето …, баща на уличения П. 

           На 09.10.2000г. началникът на РЗ”Полиция”  при РДВР-Добрич е изпратил на началника на РПУ-Тервел  призовка, която да бъде връчена на … във връзка с дознание № …/2000г.  

           На 25.10.2000г. призовката е върната, отново връчена на бащата на П. Посочено е, че … е с неизвестен адрес и не пребивава в с.Коларци. Другите две призовки са връчени на бащата на … на 04.09.2000г. и на 13.10.2000г.
           На 30.11.2000г. дознателят е изготвил заключително постановление. В него са посочени  извършените до момента действия по разследването, включително и обстоятелството, че в хода на производството са разпитани 341 свидетели, като предстои да бъдат разпитани още 63 свидетели. Все още не е било разпитан и …. Същият не е открит за разпит и е бил с неизвестно местоживеене. Поради фактическа и правна сложност е изготвено предложение за преобразуване на дознанието в предварително производство на основание чл.409, ал.2 от НПК/отм./ и с оглед на чл.414А, ал.1, т.7 от НПК/отм./ 

           С постановление от 5.12.2000г. на ДРП е постановено преобразуване на дознание № …/2000г. по описа на Първо РПУ-Добрич в предварително производство.

           досъдебното производство е продължило като следствие под № …/2000г. по описа на ОСлС-Добрич. Разпоредено е разследването да бъде извършено в законоустановения двумесечен срок от следовател при ОСлС-Добрич.
           На 09.01.2001г. водещият разследването е изпратил писмо до началника на РПУ Тервел с искане да бъде призован за разпит като свидетел по сл.дело № …/2000г. …. По делото са били известни два адреса на лицето: в с.Коларци, общ.Тервел и в гр.Тервел, бл... П. е следвало да се яви за разпит  в ОСлС-Добрич на 30.01.2001г. в 9.00 часа.

           На 18.01.2001г. с писмо на началника на  РПУ-Тервел е изпратен на ОСлС екземпляр от връчена призовка. На призовката е отбелязано, че лицето отсъства и е положен подписа на родител / от 16.01.2001г./.

           На 29.01.2001г. водещият разследването е изпратил писмо до началника на Първо РПУ-Добрич, в което е посочил, че с лицето … не могат да бъдат извършени необходимите следствени действия, тъй като същият се укрива от органите на предварителното производство. Призовки са връчвани на 04.09.2000г.,  на 13.10.2000г. и на 16.01.2001г., на бащата на ... С цитираното по-гаре писмо е поискано … да бъде обявен за местно издирване и след като бъде открит, да бъде доведен принудително в ОСлС-Добрич за разпит при следовател ... Към писмото са приложени: постановление за принудително довеждане от 29.01.2001г.; постановление за предварително задържане от 29.01.2001г. и копия от писма и призовки.

           На 02.02.2001г. е изготвена докладна записка до началника на Първо РПУ-Добрич, в която е посочено, че след проведените оперативно-издирвателни мероприятия е установено, че … от 06.04.1994г. има постоянен адрес в гр.Русе, ул…, че  същият е напуснал страната на 12.01.2001г. и че се намира във Великобритания, където заминал със самолет в „частна командировка”. По тези причини лицето не можело да бъде обявено за общодържавно издирване/ ОДИ/.
           На 06.02.2001г. следовател … е направил искане пред началника на Първо РПУ-Добрич лицето да бъде обявено за местно издирване, като след изтичане на законовия срок, бъде обявено за ОДИ. При откриване или при евентуално завръщане на територията на страната, … да бъде задържан за 24 часа и принудително доведен за разпит в ОСлС-Добрич.

           … е обявен за местно издирване с телеграма № 2109/15.01.2001г., а за общодържавно издирване/ОДИ/ - с телеграма № 3787/13.04.2001г.  на ДНСП-София. 
           На 15.02.2001г. следовател при ОСлС-Добрич … е изготвил постановление с мнение за спиране на наказателното производство на основание чл.22, ал.2 НПК/отм/, тъй като … не се намира на територията на страната, видно от Докладна записка  на РПУ-Добрич.
           Следствено дело № …/2000г. по описа на ОСлС-Добрич е постъпило в РП-Добрич на 20.02.2001г. 
           С постановление на РП-Добрич от 22.02.2001г., наказателното производство  е спряно на основание чл. 239, ал. 1, т. 1 във вр. с чл. 22, т. 2 от НПК/отм./. Прието е, че приключването на предварителното производство в отсъствие на обвиняемия би попречило на разкриване на обективната истина. Дадени са указания делото да се изпрати на водещия разследването за издирване местоживеенето на дееца.
           Към досъдебното производство е приложен договор за правна защита и съдействие от 09.12.2004г., подписан между адвокат … от ДАК и ….  за защита по сл.дело № …/2000г. по описа на ОСлО – гр.Добрич и по НОХ дело.
           На 17.03.2005г. в РП-Добрич е постъпила молба от  защитника на …, съдържаща искане делото да бъде изпратено на РП-Тервел по подсъдност.
           С постановление от 21.04.2005г. на … - мл.прокурор при РП-Добрич, е отказано изпращането на сл.дело № …/2000г. по описа на ОСлС-Добрич, на РП-Тервел.

           На 07.07.2005г. в ОСлС-Добрич е постъпило уведомление от  РДВР-Добрич за получена информация, че … е заявил адрес в Испания - гр.Орихуела, ул… и чрез упълномощено лице е подал заявление за издаване на паспорт в РДВР-Добрич.

           В отговор на това писмо,  следовател … е изразил становище до началника на РЗ”Полиция” при РДВР-Добрич, че чл.75 и чл.76 от ЗБДС са неотносими към конкретния случай, тъй като визират случаи, при които на едно лице може да бъде забранено напускането на страната, а данните по делото сочат, че …. е напуснал страната на 12.01.2001г. и няма данни да се е завърнал след тази дата. Преценката дали на … ще бъде наложена забрана за напускане пределите на страната по чл.153а от НПК/отм./ ще бъде направена едва след като същият бъде принудително доведен в ОСлС-Добрич и с него бъдат извършени необходимите следствени действия за разкриване на обективната истина по делото. 

           С постановление от 25.07.2005г. на … - мл.прокурор при РП-Добрич е оставена без уважение молбата на адвокат …, пълномощник на …, съдържаща искането РП-Добрич да прекрати производството по сл.дело № …/2000г. по описа на ОСлС-Добрич за престъпление по чл.210, ал.1, т.5 във вр. чл.209, ал.1 от НК и на основание чл.33, ал.1 от НПК/отм./ да раздели материалите, касаещи деяния по чл.209, ал.1 от НК, осъществени в други съдебно-следствени райони. Молбата е отхвърлена поради процесуална недопустимост.
           С постановление от 08.09.2005г. по преписка № …/2005г. по описа на ОП-Добрич,  прокурор … е оставил без уважение като недопустима жалбата на адвокат … против постановление от 25.07.2005г. на РП-Добрич.

           На 27.09.2005г. в РП-Добрич е постъпила молба от пълномощника на …, съдържаща искане за възобновяване на наказателното производство и провеждане на разследване при условията на чл.217а във вр. с чл.268, ал.3 от НПК/отм./ В молбата е посочено, че … към момента живее и работи в Испания, като не е конкретизирано местонахождението на лицето в чуждата държава.  
           С постановление от 20.12.2005г. прокурорът е приел, че наказателното преследване срещу … е възбудено за евентуално  осъществено от него тежко умишлено престъпление по смисъла на чл.93, т.7 от НПК и обясненията  на лицето са от изключително значение за разкриване на обективната истина по делото, респ. за установяване на подбудите за извършване на престъплението и механизма на осъществяването му. Цитат от постановлението от 20.12.2005г. на РП-Добрич : „С оглед на това, считам, че процесуално-следствените действия с участие на обвиняемия следва да се извършат в присъствието на …”. Отказано  е възобновяването на производството  по  сл.дело № …/2000г. по описа на ОСлС-Добрич. 

           С писмо рег. № 22619/26.05.2006г.,  началникът на група „БДС” при ОДП-Добрич е уведомил директора на ОСлС-Добрич, че в РДВР-Добрич е постъпило заявление № 4715/09.06.2005г. за издаване на български документ за самоличност на ... Същото е подадено от баща му, по пълномощие. В заявлението  е посочено, че в момента … се намира на адрес - Кралство Испания, гр.Орихуела, ул... Във връзка с подаденото заявление  на лицето е бил издаден паспорт. В писмото е направено запитване дали спрямо … ще бъде направено предложение за налагане на принудителна административна мярка по чл.75, 76 и 76а от ЗБДС, като при липса на основание, готовият документ ще бъде връчен на упълномощеното лице.
           От направената на 09.05.2007г. справка за адресите и пътуванията на издирваните лица по сл.дело № …/2000г. за периода от 01.01.1997г. до 03.05.2007г. по рег. № 19141 от 08.05.2007г. на МВР ОДП „Полиция”-Добрич, е видно, че … е излязъл през ГКПП Аерогара София на 12.01.2001г. и няма данни за влизане.

           С определение № 53 от 20.11.2008г. по н.ч.д. № …/2008г. по описа на Добрички районен съд, Наказателна колегия, съдът в закрито съдебно заседание се е произнесъл по жалба на …, подадена от адвокат … срещу постановление на РП - Добрич от 22.02.2001г. за спиране на досъдебното производство по следствено дело № …/2000г. по описа на ОСлС гр.Добрич. Жалбоподателят е оспорил законосъобразността и обосноваността на посоченото постановление и е отправил молба до съда делото да бъде възобновено и върнато на наблюдаващия прокурор с указания за продължаване на наказателното производство. Съдът е приел, че жалбата е подадена от лице без процесуална легитимация, доколкото към този момент  все още не е повдигнато обвинение по отношение на ... Производството по н.ч.д. № …/2008г. е прекратено без произнасяне по същество.
           На 26.03.2009г., с постановление на прокурор … от РП-Добрич, наказателното производство е възобновено. 

           За попълване на делото с необходимия доказателствен материал, с отделно постановление от същата дата са дадени указания по разследването: 

           -да се разпитат като свидетели неразпитаните пострадали лица; 

           -всички пострадали лица да бъдат запознати с правата  по чл.75 от НПК, както и с правото на граждански иск и с разпоредбите на чл.227, ал.3 и ал.6 от НПК; 

           -при събирането на достатъчно доказателства за виновността на … в извършване на престъплението делото да се докладва на наблюдаващия прокурор по реда на чл.219, ал.1 от НПК с оглед привличане на лицето като обвиняем.
           На 23.04.2009г. е изготвена справка от призовкар при ОСлО при ОП-Добрич във връзка с призоваването на ... В справката е посочено, че лицето не живее на посочения адрес. По информация от баща му, същият е заминал през 2000 . за Испания и от тогава не се е връщал в България.

           С писмо от 12.05.2009г. окръжният прокурор на ОП-Добрич е удължил срока за разследване с четири месеца, считано от 27.05.2009г.

           В периода юни 2009г. - юни 2011г. са извършени преразпити, вкл. и по делегация на пострадалите по делото.

           Към досъдебното производство е приложен договор за правна защита и съдействие  по сл.дело № …/2000г., между … и адвокат …, подписан на 15.09.2009г.

           На 30.09.2009г. Станимир Овчаров, следовател при ОСлО-Добрич, е изготвил постановление за изпращане на сл.дело № …/2000г. в Районна прокуратура - Добрич с мнение за спиране. Изложени са съображения в  следната посока: по делото са разпитани 300 свидетели от цялата страна, както и са събрани документи – писмени доказателства, представляващи кореспонденция между извършителя и свидетелите. Лицето …, който е обявен за издирване,  не е разпитван, а същевременно срещу него са събрани достатъчно доказателства за привличането му като обвиняем. 
           На 27.10.2009г. досъдебното производство е спряно на основание чл. 244, ал. 1, т. 1 вр. чл. 25, т. 2 от НПК.

           На 04.11.2009г., с постановление на наблюдаващия прокурор, делото е възобновено поради необходимост от провеждане на допълнителни действия по разследването – разпити на свидетели и др.

          На 09.11.2009г., с постановление на разследващия орган е назначена комплексна съдебно-техническа експертиза. Срокът за изготвяне и предоставяне на заключението е  определен до 09.12.2009г. 
           На 12.11.2009г. разследващият орган е изпратил до началник сектор „КП” ОУ на МВР-Добрич искане във връзка с разследването по ДП № …/2000г. по описа на ОСлС-ОП Добрич, да бъдат обявени за издирване с цел установяване на адрес 54 лица, които следва да бъдат разпитани като свидетели по делото.
           На 01.12.2009г. е изготвен протокол № 293 за комплексна  експертиза.
           На 12.12.2009г. е изготвен протокол № 300 за комплексна  експертиза.

           С писмо от 22.12.2009г. зам.окръжният прокурор на ОП-Добрич  е удължил срока за разследване с четири месеца, считано от 05.01.2010г.

           На 08.02.2010г. прокурор …  от РП-Добрич е изпратил уведомително писмо до разследващия орган, в което е посочил, че  извършителят на престъплението по ДП № …/2000г. по описа на СлО при ОП-Добрич, … пребивава в Кралство Испания, гр.Орихуела, ул…. Прокурор … е дал следните  указания:„При събирането на достатъчно доказателства за виновността на лицето в извършване на престъплението ни уведомете своевременно с оглед изготвяне на европейска заповед за арест.”

           С писмо от 10.05.2010г., …, прокурор при ВКП, завеждащ отдел II, е удължил срока за разследване с четири месеца, считано от 05.05.2010г.

           С писмо от 23.08.2010г. зам.окръжният прокурор на ОП-Добрич  е удължил срока за разследване с три месеца, считано от 05.09.2010г.

           С постановление от 05.10.2010г. наблюдаващият прокурор от РП-Добрич … се е произнесъл по постъпилата в прокуратурата молба от адвокат … от АК-Добрич, защитник на …, за прекратяване на наказателното производство по давност. Прокурорът е приел, че: 1/молбата е процесуално недопустима, тъй като не изхожда от лице, комуто законът е предоставил правото да прави искания по делото, доколкото към този момент … все още не е привлечен като обвиняем; 2/ разгледана по същество, молбата е неоснователна, тъй като макар и все още … да не е привлечен като обвиняем, давността е прекъсвана неведнъж с действия на надлежните органи, предприети за преследване спрямо него. Молбата на адвокат … е оставена без уважение. 

           С писмо от 21.10.2010г. наблюдаващият прокурор от РП-Добрич … е изпратил делото  в ОСлО при ОП-Добрич с указание да бъде изготвен проект на постановление за привличане на … в качеството на обвиняем.

           С писмо от 29.11.2010г. окръжният прокурор на ОП-Добрич е удължил срока за разследване с два месеца, считано от 05.12.2010г.

           На 06.12.2010г. Районна прокуратура - Добрич е постановила Европейска заповед за арест /ЕЗА/ на … с  известен адрес: Кралство Испания, гр.Орихуела, ул…. С телеграма № 3787/13.04.2001г. на ГД”Криминална полиция” МВР, лицето е било обявено за общодържавно издирване в Република България.
           С писмо от 03.01.2011г., наблюдаващият прокурор от РП-Добрич е изпратил на ОСлО при ОП-Добрич ЕЗА на … на български и испански език, за прилагане към ДП № …/2000г.
           Към делото е приложено постановление от 24.01.2011г. за привличане в качеството на обвиняем на …, за извършени в реална съвкупност множество престъпления по чл. 209, ал. 1 от НК, при условията на чл. 269, ал. 3, т. 1, т. 2 и т. 4 от НПК. На 11.02.2011г. адвокат …, в присъствието на свидетел, е отказал да подпише постановлението за привличане на … като обвиняем с аргумент, че желае първо да уведоми своя доверител за това, че ще му бъде повдигнато обвинение при условията на чл.206, във вр. чл.269, ал.3 от НПК.

           Постановлението за привличане на обвиняем е било предявено на адвокат … на 15.02.2011г. 
           На 15.02.2011г. наблюдаващият прокурор от РП-Добрич, на основание чл.64, ал.2 от НПК, е постановил задържане до 72 часа на …, считано от довеждането му на територията на Република България, с оглед отвеждането му  пред съда.

           С писмо от 24.02.2011г. окръжният прокурор на ОП-Добрич е удължил срока за разследване с два месеца, считано от 05.03.2011г.

           С писмо от 28.02.2011г. РП-Добрич е изпратила на Дирекция „Международно оперативно сътрудничество”- МВР коригирана ЕЗА, на български и испански език,  за изпълнение.
           Считано от 14.04.2011г., за нов наблюдаващ прокурор по делото  от РП-Добрич е определен ... 

           На 05.05.2011г. разследващият орган е изготвил заключително постановление с мнение за спиране на  наказателното производство на основание чл.244, ал.1, т.1 НПК.

           С постановление от 18.05.2011г., зам.районен прокурор при РП-Добрич … е постановил спиране на наказателното производство на основание чл.244, ал.1, т.1, вр.чл.25, т.2  от НПК. В обстоятелствената част на посочения прокурорски акт е записано: „В хода на разследването и с оглед възникнала необходимост от извършване на процесуално-следствени действия с … в качеството на обвиняем се установило, че същият е напуснал страната през 2001г., след което не се е завръщал и поради това е обявен за издирване. Спрямо него е издадена на 06.12.2010г. и европейска заповед за арест/ЕЗА/.”. Наблюдаващият прокурор е приел, че разследването в отсъствието на … би попречило да се разкрие обективната истина, поради което е налице основание за спиране на производството. Разпоредено е препис от постановлението да се изпрати на разследващия орган при ОСлО при ОП-Добрич.
           С постановление от 25.11.2011г. зам.районен прокурор при РП-Добрич … е възобновил наказателното производство, след уведомление на водещия разследването, че е необходимо да се извършат допълнителни действия по разследването, обезпечаващи разкриването на обективната истина и попълване на делото с необходимия доказателствен материал, а именно разпит на издирен свидетел – … от гр.Благоевград.
           С писмо от 28.11.2011г.  прокурор в ОП-Добрич е удължил срока на разследване с два месеца, считано от 25.1.2011г.  

           С писмо от 23.01.2012г., зам.окръжният прокурор на ОП-Добрич е удължил срока на разследване с два месеца, считано от 25.01.2012г.  

           С писмо от 20.03.2012г., следовател … е уведомил наблюдаващия прокурор от РП-Добрич …, че след последното възобновяване на делото, до момента са установени след ОДИ четирима пострадали. Същите са разпитани по делегация. Други 9 пострадали лица  са били обявени за ОДИ. Направено е предложение за удължаване срока на разследване с два месеца, тъй като същият изтича на 26.03.2012г.

           С писмо от 21.03.2012г. зам.окръжният прокурор на ОП-Добрич е удължил срока на разследване с два месеца, считано от 25.03.2012г.  

           С писмо от 28.05.2012г. зам.окръжният прокурор на ОП-Добрич е удължил срока на разследване с два месеца, считано от 25.05.2012г.  
           На 20.06.2012г. е съставен протокол за предявяване на разследването на адвокат …, в качеството му на защитник на ... 
           На 21.06.2012г. разследващият орган е изготвил  заключително мнение за предаване на съд на обвиняемия ...

           С постановление от 29.06.2012г. наблюдаващият прокурор … е констатирал, че делото не е докладвано съгласно чл.226, ал.1 НПК и са допуснати съществени процесуални нарушения. Указано е на водещия разследването да извърши допълнителни следствени действия в срок до 16.07.2012г., съгласно дадените указания в обстоятелствената част на това постановление и делото да бъде предоставено на РП-Добрич с допълнително мнение.

           С писмо от 23.07.2012г. на зам.окръжен прокурор при ОП-Добрич срокът за разследване е удължен с два месеца, считано от 25.07.2012г.
           С постановление от 01.08.2012г., на … е повдигнато ново прецизирано обвинение за извършени 228 престъпления по чл. 209, ал.1 от НК, като постановлението отново е било предявено на упълномощения от него защитник - адвокат … от ДАК, при условията на чл.206 вр.чл.269, ал.3, т.1,т.2 и т.4 от НПК.
           С писмо рег. № П- 577/27.08.2012г.,  следовател … от СлО при СГП е уведомила ОСлО при ОП-Добрич, че поръчка по делегация П-577/15.08.2012г. по описа на СГП „Следствен отдел”, е изпълнена.

           С писмо рег. № 130/13.08.2012г., следовател … от СлО при ОП-Шумен е уведомила ОСлО при ОП-Добрич за  оказано съдействие при извършване на следствено действие по ДП № …/2000г. 
           На 26.07.2012г.; 08.08.2012г.; 13.08.2012г.; 23.08.2012г.; 24.08.2012г. в ОСлО при ОП-Добрич са изпратени уведомления от пострадали лица, с които същите са заявили пред разследващия орган, че не желаят да им бъдат предявявани материалите по делото и не желаят да бъдат уведомявани или призовавани за това.
           На 01.08.2012г. разследването е предявено на адв. …, защитник на обвиняемия …, при условията на чл.206 вр.чл.269, ал.3, т.1, т.2 и т.4 от НПК.

            На 20.09.2012г. е изготвено допълнително заключително мнение на разследващия орган за предаване на съд на обвиняемия … по престъпления по чл.209, ал.1 НК.
           II.Съдебна фаза

Първоинстанцонно разглеждане на делото

С писмо от 26.10.2012г. Районна прокуратура – Добрич е внесла в Районен съд - Добрич обвинителен акт срещу … за извършени на територията на цялата страна 228 /двеста двадесет и осем/ престъпления по чл. 209, ал. 1 от НК, в периода месец февруари – месец април 2000г. , ведно с досъдебно производство № …/2000г. по описа на СлО при ОП-Добрич / 33 тома/.

В РС Добрич е образувано НОХД №…/2012г. Делото е разпредено  на случаен принцип на съдия докладчик …, видно от приложения към делото протокол за избор на докладчик. 
 На основание чл.252, ал.2 НПК председателят на съда е дал разрешение съдебното заседание да бъде насрочено извън законоустановения двумесечен срок от постъпването му, в тримесечен такъв, предвид големия брой лица за призоваване / 228 пострадали лица/, живущи на територията на цялата страна, както и извън нея.
           С разпореждане от 02.11.2012г., съдията - докладчик е насрочил разглеждането на делото в открито съдебно заседание на дата 23.01.2013г. от 09.00 ч. и резервни дати: 20.03.2013г. от 09.00ч. и 22.05.2013г. от 09.00ч. 
           На 28.11.2012г., адвокат … от АК-гр.Добрич, в качеството му на пълномощник на подсъдимия …, е депозирал възражение пред съда, в което е развил тезата, че наказателното производство, според него,  следва да бъде прекратено поради изтичане на 10-годишния давностен срок за преследване. В случай на неуважаване на това искане, субсидиарно е направил искане за изпращане на делото по подсъдност в Районен съд - гр.Тервел.

В съдебното заседание, проведено на 23.01.2013г., съдът не е дал ход на делото. Подсъдимият …, редовно призован /призовката е получена от баща му/, не се е явил. Същият е бил представляван от адвокат … от ДАК. За това съдебно заседание са изпратени призовки на всички 228 пострадали лица и с оглед възможността да се конституират като граждански ищци и частни обвинители. Голяма част от тях са бил нередовно призовани, а други, редовно  призовани, не са се явили.
Съдът, след проведено съвещание, е отхвърлил искането на адвокат … за прекратяване на наказателното производство поради изтекла давност, като е изложил своите съображения. Отхвърлено е и искането за  изпращане на делото по подсъдност в РС-Тервел.

С оглед обстоятелството, че е налице нередовно призоваване на свидетели / изпратени призовки на грешни адрес, както и липса на върнати отрязъци от призовки/, и предвид обстоятелството, че единият от пострадалите е починал, без да са установени и призовани наследниците му, съдът е отложил  и насрочил делото за резервната дата.

По делото са депозирани многобройни молби от свидетели, които са заявили, че не могат да се явят  в съдебната зала и желаят да бъдат разпитани по местоживеенето им от съответния районен съд. Съдът е разяснил на явилите се 46 пострадали лица правото им да предявят граждански иск и да се конституират като частни обвинители в процеса. Съдът е разяснил на свидетелите, че при неявяване ще бъдат разпитани   от районен съдия по делегация по местоживеенето им.
Съдът е възложил да бъде изготвена справка относно наследниците на починалото пострадало лице, като за следващото съдебно заседание да бъдат призовани  13 нередовно призовани свидетели.

В съдебното заседание, проведено на 20.03.2013г., съдът е дал ход на делото. Приел е, че разглеждането на делото в отсъствие на подсъдимия /задочно производство/ няма да попречи за разкриването на обективната истина, като са изпълнени условията на чл.269, ал.3, т.4, б”а” , вр.ал.1 от НПК. По отношение на нередовното призоваване на част от не явилите се свидетели е приложена разпоредбата на чл.271, ал.5 НПК, съгласно която съдебното заседание не се отлага, ако пострадалият или неговите наследници не са намерени на посочените от тях адреси за призоваване в страната. На това заседание съдът не е приел за съвместно разглеждане предявените от пострадали лица граждански искове поради обстоятелството, че това ще затрудни процеса. Даден е ход на съдебното следствие. Разпитани са шестима свидетели. Делото е отложено и насрочено за резервната дата, за която свидетелите и вещото лице са призовани.
В съдебното заседание, проведено на 22.05.2013г., съдът е дал ход на делото. Разпитани са 4 явили се свидетели и са прочетени показанията на други, редовно призовани и не явили се, за които страните са дали съгласие, на основание чл.281, ал.5 вр. ал.1, .5 от НПК. В това съдебно заседание прокурорът е направил искане за допускане на изменение на обвинението на основание чл.287, ал.1 от НПК, по пункт 220 от обвинителния акт. Допуснато е изменение на обвинението. На подсъдимия, чрез неговия защитник адвокат …, е предявено новото обвинение. За следващото съдебно заседание съдът е определил да бъдат изискани справки относно постоянните и настоящи адреси на свидетели, които да бъдат призовани след това. Делото е отложено и насрочено за 12.07.2013г. от  09.00 часа.
           В съдебното заседание, проведено на 12.07.2013г., съдът е дал ход на делото. Приети са заключенията на двете вещи лица и са разпитани свидетели. В качеството на свидетел, с негово съгласие, е разпитан и …, баща на подсъдимия. Прочетени са показания на не явили се свидетели. Делото е отложено и насрочено за 11.10.2013г. Съдът е определил за следващото съдебно заседание да бъдат призовани свидетели, както и да бъде извършена справка от информационните фондове на НБД „Население” спрямо друга група свидетели, които следва да бъдат призовани. Съдът е указал да бъде изискана справка от дирекция „Международно оперативно сътрудничество” при МВР, от която  да е видно дали спрямо подсъдимия … са предприемани действия във връзка с издадената от РП-Добрич на 15.02.2011г.  европейска заповед за арест. Адвокат … е заявил, че  е ангажиран за датата 11.10.2013г. и съдът е насрочил заседанието за 03.10.2013г. от 09.00 часа.
           В съдебното заседание, проведено на 03.10.2013г., съдът е дал ход на делото. Със съгласие на страните са прочетени показания на свидетели, не явили се в съдебно заседание. С оглед предприетите действия в Кралство Испания за изпълнение на ЕЗА от 2011г., съдът е приел, че следва да отложи делото, за да бъде дадена възможност на подсъдимия да изрази лично становище в съдебно заседание по повдигнатото му обвинение. Делото е отложено и насрочено за 07.11.2013г. от 09.00 часа.

           С постановление от 03.10.2013г., зав.сектор „Европейска заповед за арест” в отдел „Международно сътрудничество” на Върховна касационна прокуратура …, след като се е запознала с материалите по преписка № 880/11г. по описа на ВКП, е установила следното:  Преписката е образувана по повод процедурата по ЕЗА за българския гражданин …, отклонил се от правосъдие на територията на Р.България и понастоящем намиращ се на територията на Кралство Испания. След установяване на лицето и временното му задържане на територията на Кралство Испания, въз основа на ЕЗА, издадена от 15.02.2011г. от РП-Добрич, испанските съдебни власти са разрешили предаване на лицето на българските съдебни власти. Испанските и българските съдебни власти са определили приемането на лицето да се извърши на 10.10.2013г. на летище Барахас-Мадрид, Кралство Испания. С постановлението е възложено на ГД „Охрана” при Министерството на правосъдието, чрез упълномощените за това служители, приемането от испанските власти на лицето ... 

На 08.10.2013г. РП Добрич е изготвила искане до РС Добрич по чл.270, ал.1, вр. с чл.57 от НПК, за определяне на мярка за неотклонение „задържане под стража” спрямо …, като последният бъде призован чрез ОС „ИН”, Сектор „Арести”-Добрич.
На 11.10.2013г. е проведено съдебно заседание по направеното от прокуратурата искане по чл.270, ал.1, вр. с чл.57 от НПК. Подсъдимият … се е явил лично, доведен от служители на ГД „Охрана”, и представляван от адвокат … от ДАК. Даден е ход на съдебното следствие. Съдът е наложил на подсъдимия мярка за неотклонение „подписка” и  мярка за процесуална принуда „забрана за напускане на пределите на Р България”. Съдът е определил действията по издирването на …, обявен за местно издирване с телеграма № 2119/15.01.2001г. на РДВР-Добрич и с телеграма № 3787/2001г. на ДНСП-София за общодържавно издирване, да бъдат преустановени, като същият бъде снет от общодържавно издирване.
         В съдебното заседание, проведено на 07.11.2013г., съдът е дал ход на делото. Подсъдимият … се е явил лично и с адвокат …, негов защитник. … е дал обяснения по обвинението и е отговорил на въпроси на прокурора. Предявени са му веществени доказателства, на основание чл.284 НПК. Адвокат … е представил на съда писмено доказателства -  разпечатка на английски език  от интернет страница на инкриминираната фирма. Съдът е приел доказателството и на основание чл.134 НПК и с оглед обстоятелството, че документът не е придружен с превод на български език,  е определил преводач, който в 7-дневен срок за извърши превода. Делото е отложено и насрочено за 21.11.2013г. от 9.00 часа.
В съдебното заседание, проведено на 21.11.2013г., съдът е дал ход на делото. Преводът е извършен и приложен към делото. Подсъдимият е дал съгласието си да отговаря на въпроси по обвинението. На основание чл.284 от НПК са му предявени документи, намиращи се по делото. След разпита на подсъдимия, прокурорът е направил  доказателствени искания – разпит на двама свидетели. Съдът е приел, че искането на представителя на държавното обвинение е основателно и относимо към предмета на доказване, определен в чл.102 от НПК, и е допуснал за следващото съдебно заседание да бъдат призовани двамата свидетели. Също така, във връзка с дадени противоречиви и неясни обяснения от подсъдимия, съдът е определил да се изиска справка от Български пощи - гр.Добрич, от която да е видно дали  през 2000г.са били изпращани съобщения и факсове до Австралия по искане на …, ако са изпращани – колко са били на брой, кога точно са изпратени и каква е била цената им. Делото е отложено и насрочено за 19.12.2013г. от 09.00 часа.
 В съдебното заседание, проведено на 19.12.2013г., съдът е дал ход на делото. Разпитан е един свидетел и е приета като доказателство постъпилата справка от Български пощи. Вторият свидетел е заличен от списъка за призоваване. С оглед попълване на делото с необходимия доказателствен материал,съдът е назначил съдебно-техническа експертиза, като вещото лице  е следвало  да отговори на  определени въпроси след запознаване с материалите по делото. Определен е 5-дневен срок за изготвяне на експертизата. Делото е отложено и насрочено за 09.01.2014г. от 10.00 часа.

В съдебното заседание, проведено на 09.01.2014г., съдът е дал ход на делото. Прието е заключението на вещото лице по изготвената съдебно-техническа експертиза. Поради обстоятелството, че обвиненията са повдигнати в отсъствие на подсъдимия,  прокурорът е направил искания на основание чл.287, ал.1 от НПК за допускане  на изменение на обвиненията. Поради липса на искания за събиране на други доказателства, съдебното следствие е приключено и е даден ход на съдебните прения. 
Съдът е постановил присъда № …/09.01.2014г., с която е признал подсъдимия … за виновен и  на основание чл.23, ал.1 от НК  е наложил за изтърпяване най-тежкото наказание, а именно „ЛИШАВАНЕ ОТ СВОБОДА ЗА СРОК ОТ ТРИ МЕСЕЦА”. На основание чл.66, ал.1 от НК изпълнението на така наложеното наказание е отложено за срок от ТРИ ГОДИНИ. 
Присъдата е от 45 страници, а мотивите към нея са 653 страници.
При определяне вида и размера на наказанията, съдът е приел, че е налице изключително смекчаващо отговорността и вината обстоятелство – продължителността на процеса, която е надхвърлила изискването за приключването му в „разумен срок” по смисъла на чл.6 от ЕКПЧОС. Предвиденото наказание за деянието по чл.209, ал.1 от НК е „лишаване от свобода до шест години”, съобразно действащата към момента на извършване на деянието материално-правна норма, която се явява по-благоприятна и като такава следва да намери приложение, съобразно чл.2, ал.2 от НК. Съдът е приел, че наказанието следва да бъде определено като се съобрази  продължителността на процеса като смекчаващо вината обстоятелство, но не и в хипотезата на чл.55 от НК. В случая, най-лекото по размер наказание, с оглед липсата на минимум в санкционната част на нормата, е предвидения в чл.39, ал.1 от НК минимален размер на наказанието лишаване от свобода от три месеца. В мотивите към присъдата съдът е обосновал  вида и размера на наложеното наказание по следния начин /цит./: „Предвид тежестта на извършеното и наличието само на смекчаващи отговорността и вината обстоятелства: чистото съдебно минало на дееца, добри характеристични данни, липса на образувани други наказателни производства и факта на изминалите повече от 13 години от деянието, какъвто е и срокът за наказателното преследване срещу подсъдимия, който е несъразмерно дълъг период, предвид критериите за приключването на делото в разумен срок, настоящият съдебен състав в рамките на индивидуализацията съгласно чл.54 от НК, определи наказанието в размер на три месеца лишаване от свобода.” 
/ Извлечение от мотивите към присъда № …/09.01.2014г. на ДРС по НОХД № …/2012г.  е приложено към настоящия констативен протокол/
           Присъдата не е обжалвана или протестирана, поради което е влязла в законна сила на 25.01.2014г.
              При така установеното и изложено по-горе, ИВСС прави следните 

                                       ИЗВОДИ:
Досъдебната фаза на производството е  продължила 12 години и 3 месеца, считано от 26.07.2000г. – датата на образуването на същото, до 26.10.2012г. – датата на внасяне на обвинителния акт в Районен съд - Добрич.

Съдебното производство, на една инстанция, е  продължило  1 година,  2 месеца и 29 дни, считано от 26.10.2012г. – датата на внасяне на обвинителния акт в Районен съд – Добрич, до 25.01.2014г. – датата на влизане на присъдата на първоинстанционния съд в  законна сила.

Общата продължителност на наказателното производство е 13 години, 5 месеца и 29 дни.
Периодът, който следва да бъде взет под внимание по отношение на заявителя … обаче, не съвпада с общата продължителност на наказателното производство, тъй като същото е спирано поради  неговото отсъствие, както следва:

от 22.02.2001г.  до 26.03.2009г. – 8г., 1м. и  4д.
от 27.10.2009г. до  04.11.2009г. – 8д.
от 18.05.2011г. до  25.11.2011г. – 6м.  и 7д.
или наказателното производство е било спряно поради отсъствие на заявителя  общо 8 години, 7 месеца и 19 дни.
Според практиката на ЕСПЧ,  в наказателния процес предвиденото в чл.6 §1 от ЕКПЧОС изискване за разглеждане на делото в разумен срок се прилага от момента, от който:

а/ дадено лице бъде привлечено като обвиняем за извършено правонарушение което е „наказателно” според практиката на ЕСПЧ / престъпление или административно нарушение/ или

б/ лицето бъде  съществено засегнато по друг начин от действия, предприети от държавни органи в резултат на подозрение, че то е извършило престъпление – например, връчване на акт за начет, съдържащ констатации за злоупотреба, арест, разпит, или претърсване на жилището или офиса на лицето, спрямо което се води наказателното преследване. Релевантен е моментът, в който спрямо лицето бъдат предприети действия, които да го засегнат в достатъчна степен.
В конкретния случай спрямо заявителя  поетапно са предприемани следните действия:

· на 28.06.2000г. на заявителя са снети писмени обяснения по преписка № 2667/2000г. по описа на РДВР-Добрич в рамките на извършената предварителна проверка;
· на 26.07.2000г. срещу него е образувано полицейско производство № …/2000г. по описа на Първо РПУ-Добрич, като същият не е разпитван;
· на 15.02.2011г. е привлечен като обвиняем по реда и при условията на чл.206, вр.чл.269, ал.3 НПК;
· на 10.10.2013г., в изпълнение на ЕЗА, е предаден от Кралство Испания на Република България и доведен в страната;

          Въпросът, който следва да се анализира е, кое от изброените по-горе действия е засегнало съществено правната сфера на заявителя. Проверяващият състав при ИВСС счита, че в конкретния случай даването на обяснения по извършената предварителна проверка през месец юни 2000г., не е засегнало интереса на заявителя.Всички призовки през есента на 2000г., изпратени до него, са получени от баща му, който е дал информация, че синът му е заминал през 2000г. за Кралство Испания. Както се установи от справката, … е напуснал страната на 12.01.2001г. и след тази дата не се е завръщал, докато не е бил предаден от испанските власти на българските, на 10.10.2013г. в изпълнение на ЕЗА. 
          Ето защо, може да се приеме, че привличането на заявителя като обвиняем на 15.02.2011г. е релевантният спрямо него начален момент на периода, подлежащ на изследване, в контекста на разумния срок по Конвенцията.
          Наказателното производство  е приключило на  25.01.2014г. -  датата  на влизане в  законна сила на присъдата на Районен съд - Добрич.  
          Периодът, относим спрямо заявителя, е с продължителност от 2 години, 11 месеца и 10 дни.
           Разумният характер на времетраенето на производството следва да се преценява с оглед на обстоятелствата по случая и въз основа на установените в практиката на ЕСПЧ критерии, а именно: 

· сложността на делото; 

· поведението на заявителя; 

· поведението на компетентните власти и 

· интересът на заявителя по случая. 

С оглед критерия фактическа и правна сложност на случая:

Признаците, които определят делата с фактическа или правна сложност, се извеждат от фактическия състав и тежестта на престъплението по конкретното дело. (ТР № 35 от 6.XI.1990 г. по н. д. № 26/90 г., ОСНК). Според ОСНК фактическата сложност ще е налице, когато делото съдържа значителен по обем фактически материал, многообразие на инкриминираната дейност, броя на подсъдимите и др. Правната сложност е свързана с точно спазване и правилно прилагане на материалния и процесуалния закон. С оглед на тези изисквания правна сложност ще бъде налице винаги, когато има многообразие на обвиненията, усложнени форми на съучастническа дейност, квалифициращи белези на деянието.
В конкретния  случай, Районна прокуратура Добрич е внесла обвинителен акт за извършени от … множество престъпления /228/  по чл.209, ал.1 от НК.Досъдебното производство е било  образувано срещу него за това, че през месец февруари 2000г. в гр.Добрич, с цел да набави за себе си или за другиго имотна облага, възбудил и поддържал у 404 граждани на Р.България заблуждение и с това им причинил имотна вреда, престъпление по чл. 210, ал. 1, т. 5 във вр. с чл. 209, ал. 1 от НК.  Големият брой пострадали лица, които е трябвало да бъдат разпитани като свидетели,  както и големият обем на писмения доказателствен материал, са усложнили и затруднили разследването. 
Предвид горното, може да бъде направен извод, че делото е с фактическа сложност.

С оглед критерия поведение на заявителя:

В досъдебната фаза заявителят … е станал причина за забавяне на производството, тъй като се е укрил, с което не е дал възможност спрямо него да бъдат извършени процесуални  действия.
Относно съдебната фаза, следва да се има предвид следното:

Заявителят не е станал причина за забавяне на съдебната фаза на производството, тъй като същото е започнало като задочно такова. След довеждането му в съдебната зала в изпълнение на ЕЗА, подсъдимият … е участвал  лично в четири съдебни заседания по същество, в които е дал обяснения и представил писмени доказателства. Следва да се има предвид, че упражняването на процесуални права от страна на заявителя не може да се приеме за действие, забавящо производството.
С оглед критерия  поведение  на компетентните органи:

          Досъдебно производство

Досъдебното производство  е продължило 12 години и 3 месеца. 
Сроковете за разследване са удължавани по надлежния ред, при установена фактическа  сложност на делото. 

Производството е спирано на три пъти, като общият период, през който е било спряно е от 8 години, 7 месеца и 19 дни.  
 Не е била спазена процесуалната дисциплина преди предявяване на разследването, което е станало причина за забавяне на производството с 3 месеца / от 21.06.2012г., на която дата е изготвено заключително мнение на разследващия орган за предаване обвиняемия на съд  - до 20.09.2012г., когато е изготвено допълнително заключително мнение./
В периода от образуване на наказателното производство през месец юли 2000г., до първоначалното му спиране през месец февруари 2001г., са били извършени многобройни действия по разследването, които могат да бъдат определени като интензивни и ритмични. С постановление на РП Добрич от 22.02.2001г., наказателното производство е спряно на основание чл. 239, ал. 1, т. 1, вр. с чл. 22, т. 2 от НПК /отм./. Прието е, че приключването на предварителното производство в отсъствие на обвиняемия би попречило на разкриване на обективната истина.
Това виждане на прокуратурата е застъпено и към 27.09.2005г., когато в РП Добрич е постъпила молба от пълномощника на …, съдържаща искане за възобновяване на наказателното производство и провеждане на разследване при условията на чл.217а вр. с чл.268, ал.3 от НПК/отм./, тъй като лицето към момента живее и работи в Испания. 
           На 15.02.2011г. прокуратурата вече е приела, че производството  може да продължи по реда и при условията на  чл.206, във вр. чл.269, ал.3 от НПК,  като на посочената дата  … е привлечен като обвиняем,  чрез неговия адвокат. От тук нататък, делото се  е развило като задочно производство, до 10.10.2013г., / в съдебната фаза/, когато е изпълнена ЕЗА.
          Друга непоследователност в позицията  на органите на досъдебното производство се открива и в бездействието, което се проявява при постъпване на информация от 07.07.2005г., че … е заявил адрес в Испания – гр.Орихуела, ул… и чрез упълномощено лице е подал заявление за издаване на паспорт в РДВР-Добрич. Тази информация за втори път е постъпила, когато с писмо рег. № 22619/26.05.2006г. началникът на група „БДС” при ОДП-Добрич е уведомил директора на ОСлС-Добрич, че в РДВР-Добрич е постъпило заявление № 4715/09.06.2005г., за издаване на български документ за самоличност на ... В тази връзка следва да се подчертае, че Законът за екстрадицията и европейската заповед за арест /обн.ДВ бр.46/03.06.2005г./ е влязъл в сила на 04.07.2005г.,  с изключение на чл.35-чл.65, които влизат в сила от датата на влизане в сила на Договора за присъединяване на Република България към Европейския съюз. Своевременно не са предприети действия по издаване на ЕЗА. Същата е постановена от Районна прокуратура – Добрич едва на 06.12.2010г.
          При възобновяване на производството  на 26.03.2009г., вече и бил в сила новият НПК /обн.ДВ бр.86 от 28.10.2005г./, което обстоятелство  е наложило всички свидетели  - пострадали лица да бъдат запознати с правата по чл.75 от НПК, както и с правото им на граждански иск и с разпоредбите на чл.227, ал.3 и ал.6 от НПК. Разпитани са повторно по делегация стотици свидетели от цялата страна, много от които са променили адреса си предвид изтеклото време от първия им разпит през 2000г., което от своя страна е наложило обявяването им за ОДИ, други са починали.
          Предвид изложеното по-горе, може да бъде направен извод, че в хода на досъдебното производство се констатират действия и бездействия от страна на прокуратурата и разследващите органи, които са довели до забавяне на производството .
Съдебно производство

Първоинстанционното съдебно производство по НОХД № …/2012г. по описа на Районен съд – Добрич е проведено в рамките на една година, два месеца и двадесет и девет дни. 

По делото са проведени 10 съдебни заседания, които са насрочвани през равномерни  и  кратки /1-2 месеца/ интервали от време. 

          При първоначалното насрочване на открито съдебно заседание са били  определени и две резервни дати. 
          Не е бил даден ход на делото единствено в първото съдебно заседание поради обективни причини. Всички останали съдебни заседания са проведени на обявените дати и съдебното следствие е водено ефективно от председателя на състава, предвид необходимостта от разпит на 228 свидетели от цялата страна и извън нея.

Въведена е добра организация при подготовката на съдебните заседания. Относно нередовно призованите свидетели са изисквани всички възможни справки от различни държавни институции за установяване на  местоживеенето и местонахождението им. Поведението на  съдебния орган е било насочено към преодоляване на пречките за  разглеждане на делото.
Не се констатират забавяния на производството пред първоинстанционния съд.

С оглед критерия интерес  на заявителя

Заявителят е имал интерес от своевременно приключване на делото, но същевременно не е съдействал по никакъв начин за това.Точно обратното - отклонил се е от правосъдие веднага, щом е разбрал, че се извършва предварителна проверка  по случая, по който месец по-късно е образувано предварително производство. През периода, в който е бил издирван, се е установил  в Кралство Испания. Взел е участие в съдебната фаза на производството едва след принудителното му довеждането  в изпълнение на  ЕЗА. 
В заключение, изложеното по-горе мотивира ИВСС към следния извод: при провеждането на наказателното производство по делото с обща продължителност от тринадесет години, пет месеца и двадесет и девет дни, което дело се отличава с фактическа сложност, известна забава е допусната  от компетентните държавни органи единствено на етапа на досъдебното производство, наблюдавано от Районна прокуратура – Добрич. 
          С присъда № … от 09.01.2014г. по НОХД № …/2012г. и мотивите към нея, Районен съд Добрич е приел по ясен и недвусмислен начин, че е налице нарушение на правото на разглеждане на делото в разумен срок. 
Съдебният състав е приел, че следва да се предостави компенсация на подсъдимия за това нарушено негово право. Ето защо, тъй като престъпленията  /общо 228 на брой/, са извършени  от … в условията на реална съвкупност, т.е. преди да има влязла в сила присъда за което и да е от тях, съдът, след като е определил наказания „лишаване от свобода за срок от три месеца” при условията на чл.66 от НК за всяко едно от тях, на основание чл.23, ал.1 НК, е наложил изтърпяване на най-тежкото от тях, а именно – „лишаване от свобода за срок от три месеца”, като е отложил изпълнението на така наложеното минимално по размер наказание с минималния, предвиден от законодателя, изпитателен срок от три години.  

Считаме, че по този начин заявителят … е компенсиран от съда по съразмерен начин за допуснатата забава от компетентните органи и не се явява жертва на нарушено право на справедливо и публично гледане на неговото дело в разумен срок, съобразно ЕКЗПЧОС.
На основание чл. 60д от ЗСВ, настоящият констативен протокол, ведно със заявлението и всички документи към него, следва да се изпратят на министъра на правосъдието – за произнасяне по компетентност.
          Препис от констативния протокол, заедно с копие от заявлението, да останат на съхранение в Инспектората към ВСС.

